འདི་ནི་ད་ཕན་དེང་རབས་ཀྱི་དག་ཞིང་དང་ལྷ་ཡུལ་བརྩི་ས་ཨ་རི་སོགས་ནུབ་ཕྱོགས་རྒྱལ་ཁབ་དུ་མར་གནས་སྡོད་ཀྱི་གོ་སྐབས་སྔ་ཕྱི་ཡོངས་རྫོགས་བློས་བཏང་གིས། ཚ་བ་དང་དུག་སྦྲང་གིས་བཙེས་པའི་ཡུལ་གྲུ་འདིར་ཨུ་ཚུགས་མཐའ་བསྐྱལ་བྱས་ནས་བསྡད་པའི་གྲུབ་དོན་གྱི་དཔང་རྟགས་ཆུང་ཆུང་ཞིག་ཡིན་ལ། མི་ཡུལ་ས་མཐར་འཁྱམ་པའི་ལྡོམ་པོ་བ་རྒྱལ་ཁབ་དང་ཕ་མ་མེད་པའི་མི་བུ་ཉམ་ཆུང་ཞིག་གིས་རང་གིས་མི་རིགས་ལ་བཞག་པའི་ལེགས་སྐྱེས་ཆུང་ཆུང་ཞིག་ཡིན་དྲན་གྱི་ཡོད། མཐའ་དོན་རྒྱ་ཆེ་ཀློག་པ་པོ་ཚོས་ཚིག་དོན་རེ་རེ་ནས་གཟབ་ནན་ཀྱིས་གཟིགས་ཏེ་ཅིས་ཀྱང་ལེགས་སྤེལ་ཉེས་འགོག་གི་ལམ་སྟོན་གནང་རོགས་ཞུ་རྒྱུ་ཡིན། མེས་པོའི་རྣམ་ཤེས་དུར་སར་ཐིམ་པའི་ཤུལ།། བསོད་བདེ་ཁ་གསུབ་ལོག་པའི་མི་རིགས་འདི།། ཇི་ཙམ་གསོན་པོར་བསྡད་མིན་མི་ཤེས་ཀྱང་།། ཇི་སྲིད་བསྡད་པ་དེ་སྲིད་ཕན་པར་སྨོན།། དགེ་མིང་ཟུར་ཙམ་འདྲེན་པ་བེ་རི་དགེ་བཤེས་འཇིགས་མེད་དབང་རྒྱལ་གྱིས་གནས་མཆོག་ཝཱ་ར་ཎཱ་སི་ནས། 2015/3/15/